Foto: FAH

"OD KADA je postalo jasno da Most neće "igrati" onako kako SDP i HDZ žele, na tu inicijativu krenuo je orkestrirani napad. I s lijeva i s desna. I dok su pregovarali i nagovarali ih da baš s njima formiraju novu/staru Vladu, na Božu Petrova i Most krenula je lavina kritika. I to, očito je, traje do danas", piše Ivan Klarić u komentaru za PolitikaPlus.

"Dapače, kako prolaze dani, a Petrov i Most ne odustaju od svojih zahtjeva, nervoza kod ovo dvoje i njihovih medijski eksponiranih podržavatelja sve je veća.



Takav orkestrirani napad, u što su se uključili i neki mediji, ne pamti se u Hrvatskoj zadnjih godina. U 25 godina samostalnosti, u Hrvatskoj smo svjedočili svemu, ali da jedan krug ljudi s lijeva i s desna tako žestoko kritizira 15 ljudi koji za katastrofalnu lošu krvnu sliku Hrvatske nemaju baš nikakve krivice, postaje pa više nego nevjerojatno.



Objektivni promatrač sa strane, čitajući sve te komentare, gledajući sve te kritike koje se slijevaju na račun Mosta i Petrova, stekao bi dojam da je Most jedini krivac za sve loše što se događalo i što se događa u Hrvatskoj. Razina kritika i napada ostavlja dojam kao da je Most doveo do preko 300 tisuća blokiranih, kao da je u vrijeme Mosta iz Hrvatske otišlo nekoliko desetaka tisuća ljudi, kao da je Most kriv za međunarodnu izolaciju zemlje devedesetih ili razne sumnjive koruptivne radnje dvijetisućitih.

Tekst se nastavlja ispod oglasa

Most nije idealan, no dobio je podršku na valu nezadovoljstva i SDP-om i HDZ-om



A oni, ohrabreni sjajnim rezultatom na izborima, samo ne žele odustati od svojih zahtjeva. Traže zajedničku Vladu, i s lijevima i s desnima, i - reforme. Riječ koja je u zadnjih 25 godina tako rijetko spominjana, a još manje u stvarnosti provedena, postala je tako glavna tema političkog života zemlje u kojoj se zadnjih 25 godina većinom govori o ustašama, partizanima i ostalim po naše živote i svakodnevne probleme posve nebitnim temama.



Da se razumijemo, Most nije idealan. Most luta. Most je do neki dan bio heterogen, puno je oko Mosta nejasnoća i nejasnih prijedloga. Možda čak i neprovedivih. Od toga se ne smije bježati. To je jednostavno činjenica.



No, Most je dobio podršku na valu nezadovoljstva i SDP-om i HDZ-om. Koalirajući s jednom od te dvije stranke, Most bi iznevjerio svoje birače. S druge strane, inzistiraju na zajedništvu, Vladi u kojoj bi sjedili i SDP i HDZ, očito procjenivši kako je suradnja do jučer "zakletih suparnika" jedino moguće rješenje za Hrvatsku.



Stvar je vrlo jednostavna. SDP i HDZ mogu, ali i ne moraju pristati na Mostove zahtjeve. Ako ne žele, izbori su jedino rješenje. Difarmacija i kritike ispod svake razine, samo zato što su se Mostovci drznuli postavljati uvjete i ne pristajati na razne ponude, ne donose ništa dobro ni tim strankama, niti njihovim podržavateljima, bogami ni nekim medijima koji na napadima Mosta "žive" već danima i tjednima. A ni Hrvatskoj.

Gorak okus



Kako god završila ova politička sapunica, bilo sastavljanjem Vlade ili novim izborima, svima nama ostaje gorak okus zbog svega viđenog zadnjih tjedana. Godinama smo zazivali ljude koji će pokazati principijelnost i volju za reformama. Kada su se napokon pojavili i uzdrmali političke gigante koji su pravi, neki više, a neki manje, krivci za situaciju u kojoj se Hrvatska nalazi, udarali smo ih ispod pojasa, optuživši ih skoro za sve negativno u Hrvatskoj. Most definitivno zaslužuje kritike, ali ne ovakvog inteziteta i jačine. Jednostavno, tih 15 izabranih zastupnika to nije zaslužilo".

